钦定古今图书集成/理学汇编/文学典/第061卷 > 潘佑
## 钦定古今图书集成/理学汇编/文学典/第061卷 > 潘佑

按马令《南唐书》本传：“佑，散骑常侍处常之子。气宇孤
峻，闭门读书，不营赀产。文章赡逸，尤敏于论议，时誉
蔼然。中书舍人陈乔、户部侍郎韩熙载荐之，以秘书
省正字释褐，俄直崇文馆，辅后主于东宫。后主即位，
迁虞部员外郎、史馆修撰。后主纳后，历代久无其礼，
《开元礼》亦多阙，博士陈致雍习知沿革，随事补正。后”
主使徐铉与佑参议，佑立论以沮之，文彩可观。后主
奇其议，颇见施用，由是恩宠日洽。改知制诰。明年，居
中用事，极论时政，无所回避。后主手札敦喻，佑七表
不止，因请休官远去。乃徙佑专知国史，悉罢其职。时江南衰削，国步多艰，佑所上谏疏，有“家国阴阴，如日
将暮”之辞，后主恶之。又其所荐黜，与时辈不协，因诬
以他事劾佑，佑自刭母及妻子徙饶州。佑自言其母
方娠，梦古衣冠人告曰：“我，颜延之也，与夫人为子。”及
生七岁，始能语，曰：“儿误伤白龙，为上帝所罚也。”因吟
诗曰：“只因骑折玉龙腰，谪在人间三十六。”至是，果以
三十六岁卒。

按陆游《南唐书》本传：开宝五年，更官名，改内史舍人。
初与张洎亲厚，及俱在西省，所趋既异，情好顿衰。每
叹曰：“堂堂乎张也，难与并为仁矣。”时南唐日衰削，用
事者充位，无所为。佑愤切，上疏，极论时政，历诋大臣
将相，词甚激讦。后主虽数赐手札嘉叹，终无所施用。
佑七疏不止，且请归田庐。乃命佑专修国史，悉罢他
职，而佑复上疏曰：“三军可夺帅也，匹夫不可夺志也。
臣乃者继上表章，凡数万言，词穷理尽，忠邪洞分。陛
下力蔽奸邪，曲容谄伪，遂使国家愔愔，如日将暮。古
有桀、纣、孙皓者，破国亡家，自己而作，尚为千古所笑。
今陛下取则奸回，败乱国家，不及桀、纣、孙皓远矣。臣
终不能与奸臣杂处，事亡国之主，陛下必以臣为罪，
则请赐诛戮，以谢中外。”词既过切，张洎从而挤之。后
主遂发怒，以潘佑素与李平善，意佑之狂直，多平激
之。而平又以建白造民籍为所排，乃先收平属吏，并
使收佑。佑闻命自刭，年三十六，徙其家。饶州处士刘
洞赋诗吊之，国中人人传诵为泣下。及王师南征，下
诏数后主杀忠臣，盖谓佑也。子华，仕宋至屯田员外
郎，以疾致仕。景德中，真宗皇帝怜佑之忠，起华于家，
授故官。

按《宋史南唐世家》，“佑为内史舍人。有李平者，本嵩山
道士杨讷，依河中帅李守贞。汉乾祐中，守贞反，遣讷
与舒元乞师江南。守贞败，讷遂易姓名，江南以为员
外郎，迁卫尉少卿，蕲州刺史，户部侍郎。平好神仙修
养之事，动作妖妄，自言常与神接。佑亦好神仙，遂相
善。二家皆置净室，图神像，常被发裸袒处室中，家人”
亦不得至。佑尝建议复井田，及依《周礼》置牛籍，荐平
判司农寺以督之。事行，百姓大挠，未几而罢。佑自以
为众所排，因愤怒，历诋大臣与握兵者两为朋比，将
谋反叛。又言国将亡，非己为相不可救。江南政事多
在尚书省，因荐平知省事；又荐星官杨熙澄为枢密
使，小校侯英典禁兵，煜不纳。佑益忿，抗疏请诛宰相
汤悦等数十人，煜手书教戒之，佑不复朝谒，乃于家
上书曰：“臣闻三军可夺帅也，匹夫不可夺志也。近者
连上表章，指陈奸恶，何面目以见士人乎！”遂自缢死。
按《湘山野录》：潘佑事江南既获用，恃恩乱政，谮不附
己者，颇为时患。以后主好古重农，因请稍复井田之
法，深抑兼并民间旧买之产，使即还之，夺田者纷纷
于州县。又按《周礼》造民籍，旷土皆使树桑，民间舟车、
碓硙、箱箧、镮钏之物悉籍之。符命旁午，急于星火，吏
胥为奸，百姓大挠，几聚而为乱。后主寤急命罢之。佑
有文而容陋其妻，右仆射严续之女，有绝态。一日晨
妆，佑潜窥于鉴台，其面落鉴中，妻怖遽倒，佑怒其恶
己，因弃之。佑方丱，未入学，已能文，命笔题于壁曰：“朝
游沧海东，暮归何太速。祇因骑折玉龙腰，谪向人间
三十六。”果当其岁，诛之。